b'\n_START_ARTICLE_\nPetras Lygnugaris\n_START_PARAGRAPH_\nPetras Lygnugaris SJ (1909\xc2\xa0m. Li\xc5\xbei\xc5\xb3 kaime, Kretingos apskritis, Rusijos imperija\xc2\xa0\xe2\x80\x93 1985 m. \xc5\xbdemai\xc4\x8di\xc5\xb3 Kalvarija, LTSR)\xc2\xa0\xe2\x80\x93 j\xc4\x97zuit\xc5\xb3 vienuolis, Romos katalik\xc5\xb3 kunigas Lietuvoje ir Rusijoje.\n_START_SECTION_\nBiografija\n_START_PARAGRAPH_\nKunigu \xc4\xaf\xc5\xa1ventintas 1935 m., Antrojo pasaulinio karo metais tarnavo vikaru Plung\xc4\x97s ba\xc5\xbeny\xc4\x8dioje. 1941 m. liepos m\xc4\x97n. 12 d. pakrik\xc5\xa1tijo 75 \xc5\xbeydaites, kurias vis d\xc4\x97l to lietuviai aktyvistai i\xc5\xa1prievartavo ir nu\xc5\xbeud\xc4\x97 kartu su kitais Plung\xc4\x97s \xc5\xbeydais.  \xc5\xa0is \xc4\xafvykis kunig\xc4\x85 nepaprastai sukr\xc4\x97t\xc4\x97._NEWLINE_Pokaryje \xe2\x80\x93 Gird\xc5\xbei\xc5\xb3 \xc5\xa0v. Marijos Magdaliet\xc4\x97s ba\xc5\xbeny\xc4\x8dios klebonas. 1950 m. spalio 19 d. NKVD are\xc5\xa1tuotas, Ypatingasis pasitarimas j\xc4\xaf nuteis\xc4\x97 de\xc5\xa1im\xc4\x8diai met\xc5\xb3 kal\xc4\x97jimo. Bausm\xc4\x99 atliko Urallage ir Sevurallage (abu Sverdlovsko srityje) bei Dubrovlage (Mordovija)._NEWLINE_1956 m. paankstintai i\xc5\xa1leistas \xc4\xaf laisv\xc4\x99. Atvyko \xc4\xaf Lietuvos TSR ir, gav\xc4\x99s Vilniaus vyskupijos kurijos pa\xc5\xbeym\xc4\x85, kad gali vykdyti katalik\xc5\xb3 kunigo patarnavimus, v\xc4\x97l gr\xc4\xaf\xc5\xbeo \xc4\xaf Sibir\xc4\x85. Nuolatin\xc4\x97s tarnybos vietos netur\xc4\x97jo \xe2\x80\x93 nuolat keliavo po region\xc4\x85 ir teik\xc4\x97 religines paslaugas tikintiesiems. Savo veikl\xc4\x85 derino su kitais Sibire pana\xc5\xa1iai veikusiais j\xc4\x97zuitais: kun. Jonu Pauk\xc5\xa1\xc4\x8diu (darbavosi Jakutijoje), kun. Jurgiu Smilgevi\xc4\x8diumi (Tomske), kun. Antanu \xc5\xa0e\xc5\xa1kevi\xc4\x8diumi (Altajaus kra\xc5\xa1te). Pats Petras Lygnugaris aptarnavo Tomsko srities, Krasnojarsko kra\xc5\xa1to ir Buriatijos katalikus (kartais ir to pageidavusius sta\xc4\x8diatikius). Kartu jis palaik\xc4\x97 ry\xc5\xa1\xc4\xaf su savo provincijolu (\xc4\xafsik\xc5\xabrusiu Lietuvoje) kun. Jonu Danyla. L\xc4\x97\xc5\xa1\xc5\xb3 pragyvenimui ir kelion\xc4\x97ms gaudavo i\xc5\xa1 tikin\xc4\x8di\xc5\xb3j\xc5\xb3 auk\xc5\xb3. Dal\xc4\xaf pinig\xc5\xb3 i\xc5\xa1dalindavo skurstantiems, dal\xc4\xaf kaip pagalb\xc4\x85 si\xc5\xb3sdavo \xc4\xaf Lietuv\xc4\x85._NEWLINE_1958 m. P.Lygnugar\xc4\xaf sovietiniai organai buvo are\xc5\xa1tav\xc4\x99 Baturino gyvenviet\xc4\x97je, vietos spaudoje apie j\xc4\xaf paskelbti kompromituojantys straipsniai, bet kunigas toliau dirbo nelegal\xc5\xb3 sielovadininko darb\xc4\x85. 1962 m. Tai\xc5\xa1ete j\xc4\xaf nuteis\xc4\x97 penkeriems metams tremties \xc4\xaf \xc5\xbdeleznogorsko gyvenviet\xc4\x99 Irkutsko srityje. 1970 m. sunkiai sergan\xc4\x8diam tremtiniui leido pasirinkti gyvenam\xc4\x85j\xc4\x85 viet\xc4\x85, kartu u\xc5\xbedraud\xc4\x99 jam likti Sibire._NEWLINE_Tais pa\xc4\x8diais metais gr\xc4\xaf\xc5\xbeo \xc4\xaf Lietuv\xc4\x85, tarnavo Akmen\xc4\x97s \xc5\xa0v. Onos ba\xc5\xbeny\xc4\x8dioje. Dalyvavo leid\xc5\xbeiant ir platinant Lietuvos katalik\xc5\xb3 ba\xc5\xbeny\xc4\x8dios kronik\xc4\x85. Paskutiniaisias gyvenimo metais buvo \xc5\xbdemai\xc4\x8di\xc5\xb3 Kalvarijos \xc5\xa0v\xc4\x8d. Mergel\xc4\x97s Marijos Apsilankymo bazilikos altaristas, palaidotas \xc5\xa1io miestelio Ber\xc5\xbe\xc5\xb3 kalno kapin\xc4\x97se.'